Jucătoarele române de tenis de masă Adina Diaconu şi Andreea Dragoman au cucerit medalia de aur în proba feminină de dublu, miercuri, la Campionatele Mondiale de juniori de la Cape Town. Aceasta este prima medalie pe care România o câştigă la un turneu final mondial, scrie digisport.ro.

Jucătoarele din România au învins, în finală, cu scorul de 4-2, cuplul japonez Hina Hayata/Miyu Kato.

Adina Diaconu, dublă campioană europeană la junioare şi campioană europeană la cadeţi în 2013 şi 2014, a cucerit medalia de bronz în proba de simplu, după ce a fost învinsă în semifinale de Mak Tze Wing din Hong Kong.

Bilanţul României la Mondialele de juniori a fost completat de locul 5 ocupat de echipa masculină şi de locul 6 pe care s-a clasat formaţia feminină.